Dennis Flydtkjær (DF), 2009-01-29:
Jeg synes, det er rigtig godt, at vi får den her debat i dag, for der skal ikke herske nogen tvivl om, at ældrepolitikken er noget, som Dansk Folkeparti prioriterer meget højt.
I Dansk Folkeparti synes vi, det er vigtigt, at vi sikrer, at ældre mennesker får mulighed for at leve et aktivt og sundt liv, hvor isolation og ensomhed i videst muligt omfang ikke finder sted.
Omsorgen for de ældre er jo i dag i højere grad end tidligere et samfundsanliggende.
Tidligere var det jo familien, der havde ansvaret for familiemedlemmer, som havde behov for omsorg og pleje.
Ældreplejen bliver i dag i praksis udført af kommunerne, hvor det så er os her i Folketinget, der sætter rammerne, så kommunerne har mulighed for at levere en så god ældrepleje som muligt.
De rammer mener jeg faktisk at Dansk Folkeparti og regeringen har forbedret markant, siden vi kom til i 2001.
Dansk Folkeparti og regeringen har bl.a. indført en gratis influenzavaccination til personer over 65 år, og vi har fået hævet ældrechecken, så den nu er oppe på 10.300 kr. om året.
Den supplerende pensionsydelse, som den reelt kaldes, skønnes derved at komme omkring 237.000 af de dårligst stillede pensionister til gode.
Vi har også siden 2001 været med til at give ældreområdet et økonomisk løft på 500 mio. kr. om året, og fra 2006 fik vi afsat yderligere 500 mio. kr. til en bedre og mere fleksibel hjemmehjælp.
De penge er givet til kommunerne, så de har mulighed for at styrke kvaliteten i ældreplejen.
Endelig kan det nævnes, at Dansk Folkeparti har været med til at indføre en plejeboliggaranti, og vi har indgået en aftale med regeringen om at indføre et loft på 3.000 kr. om måneden for prisen på mad i plejeboliger og på plejehjem.
De ting, som jeg lige har nævnt, er blot nogle af de ting, som vi i Dansk Folkeparti har været med til at få igennem til gavn for landets pensionister.
Hvis jeg mere konkret skal kommentere forespørgselsteksten, altså hvad vi skal gøre, for at de ældre skal leve et aktivt og sundere ældreliv, hvor isolation og ensomhed forebygges, har Dansk Folkeparti i forbindelse med finansloven for 2009 sat nogle initiativer i gang.
Der er bl.a. afsat en pulje til udvikling af bedre hjemmepleje, hvor vi har fået etableret en kvalitetspulje på 75 mio. kr. til udvikling af bedre ældrepleje.
De ældre og personalet i kommunerne kan så søge om penge til projekter, der sætter fokus på de ældres og medarbejdernes ønsker.
Det har faktisk vist sig, hvilket man kan se i artikler i Jyllands-Posten, at de er rigtig glade for de forskellige arrangementer.
Nogle steder har de f.eks. fået et akvarium til stor glæde for de borgere; der har været musikarrangementer, udflugter og mange forskellige ting.
Hvis man direkte kigger på de ældres sundhed, er det vigtigt, at folkesygdomme som vægtproblemer, demens, gigtsygdomme og faldulykker forebygges.
Jeg mener også, at modtagere af hjemmehjælp skal have reel indflydelse på den hjælp, som de får.
Det skal så være modtagere og hjælpere, der i fællesskab skal beslutte, hvad der er dagens mest presserende behov.
Det kræver dog et opgør med de mere stive styringssystemer, der er i nogle kommuner.
Som jeg har gjort opmærksom på i min tale, har vi allerede gjort meget, og Dansk Folkeparti vil fortsætte den linje, som vi sammen med regeringen har lagt siden 2001, hvor vi løbende forbedrer forholdene for de ældre, og hvor Dansk Folkeparti gennem hele den nuværende regerings levetid har været toneangivende på ældreområdet.
Vi er ikke et parti, der hviler på laurbærrene, så vi vil fortsætte med at arbejde for at forbedre forholdene for landets ældre, ligesom vi har gjort det siden 2001.